
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 07.10.2026, ora 08:00 – 08.10.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 08.10.2026, ora 07:00

RÂURI

Debitele au fost relativ staționare.

Debitele se situează, în general, sub 30% din mediile multianuale lunare, exceptând râurile din bazinele hidrografice: Vișeu, Bega, Olt, Argeș, Ialomița, Suceava, cursurile Someșului Mic, Mureșului, Târnavei Mari, cursul superior al Buzăului, cursul superior și mijlociu al Bistriței, cursurile mijlocii și inferioare ale Moldovei și Prutului, precum și cursul inferior al Bârladului, unde sunt cuprinse între 30 – 70% din normalele lunare.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE

Debitul la intrarea în țară (secțiunea Baziaș) în intervalul 07 – 08.10.2026 a fost în ușoară scădere, având valoarea de 1200 m3/s, sub media multianuală a lunii octombrie (3900 m3/s). 
În aval de Porțile de Fier debitele au fost în scădere.
Debitul la intrarea în țară (secțiunea Baziaș) va fi staționar (1200 m3/s).

În aval de Porțile de Fier debitele vor fi în scădere.
2. Situaţia meteorologică în intervalul 07.10.2026, ora 09:00 –08.10.2026, ora 06:00

ÎN ŢARĂ

Vremea a fost în continuare cu mult mai caldă decât în mod normal pentru această dată în toată țara (abateri pozitive față de normele perioadei în medie cu 5...8 grade). Cerul a fost variabil, cu unele înnorări seara și noaptea în estul teritoriului, iar vântul a suflat slab și moderat. Temperaturile maxime s-au încadrat între 21 de grade la Constanța-dig, Mangalia, Joseni, Sulina și Gura Portiței și 28 de grade la Timișoara, Vărădia de Mureș, Sânnicolau Mare, Moldova Veche, Banloc, Gurahonț, Reșița, Jimbolia, Lugoj și Giurgiu, iar la ora 06 se înregistrau valori termice cuprinse între 0 grade la Miercurea Ciuc și 9 grade la Șiria. Dimineața, izolat, în depresiunile Carpaților Orientali, în nordul Moldovei și în Delta Dunării a fost ceață.

Observație - de ieri de la ora 06 au fost emise 2 atenționări cod galben ce au vizat ceața și vizibilitatea scăzută de către SRPV Bacău.
LA BUCUREŞTI

Vremea a fost în continuare cu mult mai caldă decât în mod normal pentru această perioadă. Cerul a fost mai mult senin, iar vântul a suflat slab. Temperatura maximă a fost de 27 de grade la toate stațiile meteorologice, iar la ora 6 se înregistrau 6 grade la Băneasa, 8 grade la Afumați și 10 grade la Filaret.
3. Prognoza meteorologică în intervalul 08.10.2026, ora 09:00 –09.10.2026, ora 09:00

ÎN ŢARĂ

Vremea va fi predominant frumoasă pe parcursul zilei, iar regimul termic, în special cel diurn în continuare caracterizat de valori cu mult mai mari decât cele normale pentru această perioadă în cea mai mare parte a țării. Cerul va fi mai mult senin, dar începând din orele serii înnorările se vor accentua în vestul, nordul și parțial în centrul țării și îndeosebi în Banat, Crișana, Maramureș și în vestul și nord-vestul Transilvaniei pe arii restrânse vor fi averse (cantitățile de apă vor fi de 3...5 l/mp și cu totul izolat de 10...15 l/mp) și descărcări electrice. Vântul va sufla slab și moderat, cu ușoare intensificări (viteze la rafală în general de 40...45 km/h) ziua în Banat, Crișana, local în Moldova și pe litoral, iar la munte, îndeosebi pe creste, vor fi rafale de 60...70 km/h. Temperaturile maxime vor fi cuprinse între 19 grade pe litoral și în jurul a 28 de grade, pe alocuri în sud și vest, iar cele minime se vor încadra între 2 grade în depresiunile Carpaților Orientali și 17 grade în Dealurile de Vest. Dimineața și noaptea izolat va fi ceață.
LA BUCUREŞTI

Vremea va fi frumoasă și mult mai caldă după-amiaza decât în mod obișnuit în această perioadă din an. Cerul va fi variabil în primele ore ale intervalului și mai mult senin în rest, iar vântul va sufla slab până la moderat. Temperatura maximă se va situa în jurul a 27 de grade, iar cea minimă va fi de 11...12 grade, ușor mai scăzută în zona preorășenească.
II. CALITATEA APELOR

1.
Pe fluviul Dunărea

Administrația Națională „Apele Române”, Garda Naţională de Mediu - Comisariatul Judeţean Galați și Agenţia Naţională pentru Mediu și Arii Protejate – D.J.M. Galați informează că în data de 06.10.2026, la ora 19:00, s-a produs o poluare accidentală cu aproximativ 200 de litri de motorină a fluviului Dunărea, în zona Danei 32-33 (Navrom Shipyard SRL), municipiul Galați, județul Galați. Evenimentul a avut loc în urma unei avarii (fisură la fundul navei) la ambarcațiunea ISTAR, înregistrată în Republica Serbia și andocată în Dana 32-33, de unde s-a scurs motorină din tancul de combustibil.

Au fost informate toate instituțiile care asigură sprijin în astfel de situații. Reprezentanții SGA Galați s-au deplasat la fața locului pentru luarea măsurilor ce se impun.

S-au prelevat două probe de apă din zona Danei 32-33, respectiv din zona afectată și din aval de aceasta.

Pentru limitarea și propagarea poluării, s-a intervenit prin amplasarea a două baraje gonflabile (fiecare cu o lungime de 40 de metri). De asemenea, s-au utilizat 1.000 kg de material absorbant biodegradabil pentru produse petroliere (tip Spilsorb) și 140 de litri de soluție dispersantă biodegradabilă.

A fost remediată fisura apărută în opera vie a navei.
2.
Pe râurile interioare

Administrația Națională „Apele Române” informează că, în data de 07.10.2026, la ora 12:00, s-a produs o poluare accidentală cu ape menajere a râului Nadăș, în aval de Parcul Industrial Tetarom I, municipiul Cluj-Napoca, județul Cluj. Nu s-a constatat mortalitate piscicolă. Personalul de specialitate din cadrul SGA Cluj s-a deplasat la fața locului pentru efectuarea investigațiilor și prelevarea de probe.
3.
Pe Marea Neagră

Nu au fost semnalate evenimente deosebite.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate pentru data de 06.10.2026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).
A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative: B-3, B-13, B-17 (mun. București), B-30 (com. Mogoșoaia), BV-6 (mun. Codlea), IS-1, IS-2 (mun. Iași), IS-5 (comuna Tomești), TL-1 (mun. Tulcea), TL-3 (orașul Isaccea), MH-1 (mun. Drobeta-Turnu Severin), GJ-2 (orașul Rovinari), BC-2 (mun. Bacău) și TR-5 (orașul Zimnicea). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

Agenţia Naţională pentru Mediu și Arii Protejate – DJM Dâmbovița informează că, în data de 07.10.2026, în jurul orei 18:50, s-a produs un incendiu în localitatea Bălteni, comuna Conțești, județul Dâmbovița. A ars o cantitate de aproximativ 1,5 tone de deșeuri menajere. Incendiul a fost stins la ora 19:16, în urma intervenției ISU Dâmbovița.
2. În domeniul solului şi vegetaţiei

Administrația Rezervației Biosferei Delta Dunării informează că, în data de 07.10.2026, la ora 14:00, a izbucnit un incendiu de vegetație (stuf, papură și rogoz) în zona cuprinsă între canalul Trofilca și lacul Topolca. În zonă nu există obiective economice, aceasta fiind o zonă inundabilă. Se va reveni cu informații.

Administrația Rezervației Biosferei Delta Dunării informează că, în data de 06.10.2026, la ora 13:30, s-a produs un incendiu de vegetație (stuf, vegetație ierboasă), în zona de sud a lacului Tătaru, în Districtul ecologic Tulcea-Chilia, județul Tulcea. Incendiul s-a stins de la sine în data de 06.10.2026, în jurul orei 22:00. A fost afectată o suprafaţă de aproximativ 10 hectare. Nu s-au observat mortalităţi la păsări sau mamifere sălbatice.
Garda Forestieră Râmnicu Vâlcea informează despre producerea, în data de 06.10.2026, la ora 17:00, a unui incendiu de litieră pe raza Ocolului Silvic Motru, în zona localităţii Slivilești, judeţul Gorj. A fost afectată o suprafață de 0,6 ha în fond forestier proprietate publică a statului. Incendiul a fost stins în data de 06.10.2026, la ora 20:00, de către personalul silvic și cetățeni. Cauzele incendiului: utilizarea focului deschis pentru arderea vegetației uscate.
Garda Forestieră Timișoara revine cu informații despre incendiul izbucnit în data de 16.09.2026, la ora 21:00, în zona localității Topleț, pe raza Ocolului Silvic Băile Herculane, județul Caraș-Severin. Suprafața afectată în data de 07.10.2026 este de 752,78 ha de litieră. Personalul silvic și pompierii militari intervin în continuare pentru stingere. Cauzele incendiului: utilizarea focului deschis pentru curățarea vegetației.

Garda Forestieră Timișoara revine cu informații despre incendiul izbucnit în data de 17.09.2026, la ora 17:01, în zona localității Băile Herculane, pe raza Ocolului Silvic Băile Herculane, județul Caraș-Severin. Suprafața afectată în data de 07.10.2026 este de 745,5 ha de litieră și coronament. Personalul silvic, pompierii militari și civili, polițiștii, jandarmii și cetățenii intervin în continuare pentru stingere, asistați de drone și elicoptere Black Hawk. Cauzele incendiului: reaprindere.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

